[pic] | IL-KUMMISSJONI EWROPEA | Brussel 5.11.2010 KUMM(2010) 630 finali RAPPORT MILL-KUMMISSJONI Reviżjoni tal-progress fl-2010 tal-Pjan ta' Azzjoni tal-UE dwar id-Drogi (2009-2012) SEG(2010) 1321 RAPPORT MILL-KUMMISSJONI Reviżjoni tal-progress fl-2010 tal-Pjan ta' Azzjoni tal-UE dwar id-Drogi (2009-2012) INTRODUZZJONI L-aħħar stimi għall-UE in ġenerali jindikaw li minn 25 sa 30 miljun adult — bejn il-15 u l-64 sena — ħadu xi tip ta' droga illeċita matul l-aħħar sena[1]. Bejn 1,2 u 1,5 miljun adult għandhom użu problematiku bl-opjojd. Kull sena, bejn 6 500 u 7 000 persuna fl-UE tmut minħabba droga eċċessiva . Dejta riċenti tissuġġerixxi li, wara li baqa' stabbli għal numru ta' snin, in-numru ta' mwiet fl-UE kkawżati mid-droga issa qiegħed jiżdied, prinċipalment minħabba żieda fin-numru ta' mwiet minn dożi eċċessivi ta' kokaina. Minkejja li hemm evidenza dejjem tikber li l-konsum tal-kannabis, l-iktar droga popolari fl-Ewropa, naqas fl-aħħar snin, l-użu tal-kokaina u tal-eroina, li qegħdin fl-għeruq tal-problema tad-droga fl-Ewropa, ma naqasx. Matul dawn l-aħħar għaxar snin, ix-xejriet fl-użu tad-droga inbidlu fil-biċċa l-kbira tal-Istati Membri . Preċedentement, gruppi marġinalizzati relativvament ristretti ta' konsumaturi ta' droga problematika kienu qegħdin jikkonsmaw l-iktar opjati u kokaina, iżda llum il-ġurnata qiegħed jiżdied in-numru ta' individwi integrati fis-soċjetà li jużaw id-drogi illeċiti b'mod rikreazzjonali, iħalltu s-sustanzi mingħajr ma neċessarjament isiru dipendenti. Filwaqt li l-użu ta' iktar minn droga waħda fl-istess ħin sar in-norma , id-distinzjoni bejn il-konsum ta' sustanzi psikoattivi leciti u illeċiti qed ftit ftit tintilef. Flimkien mal-użu mħallat ta' sustanzi psikoattivi tradizzjonali leċiti u illeċiti, bħall-alkoħol u l-kokaina, dawk li jużaw id-droga għandhom aċċess għal firxa wiesgħa ta' sustanzi ġodda ('highs' legali) li jinbiegħu fuq l-internet, f' 'head shops' jew minn negozjanti tat-triq. Id-drogi illeċiti huma problema soċjali kumplessa , li teħtieġ approċċ fit-tul, integrat u multidixxiplinarju. Rapport miktub għall-Kummissjoni fuq l-iżviluppi fis-suq globali illeċitu tad-drogi bejn l-1998 u l-2007[2]ma sab l-ebda evidenza ta' kwalunkwe tibdil f'dan il-perjodu. F'ċerti pajjiżi l-problema naqset iżda f'oħrajn ħżienet, f'ċerti każijiet drastikament. Il-problema tad-droga ġeneralment naqset fil-pajjiżi sinjuri, inklużi l-Istati Membri tal-UE, iżda marret għall-agħar f'xi wħud mill-pajjiżi li qegħdin jiżviluppaw jew fi tranżizzjoni. L-istudju kkonkluda li filwaqt li miżuri kontra l-produzzjoni jistgħu jaffettwaw fejn jiġu prodotti d-drogi, mhemm l-ebda evidenza li jistgħu jnaqqsu l-produzzjoni globali totali. U minkejja l-infurzar tal-liġi jista' joħloq bidliet fir-rotot tat-traffikar, ma jidhirx li jnaqqas b'mod sostanzjali u sostenibbli l-kwantità ta' drogi fis-suq. L-Istrateġija tal-UE dwar id-Drogi għall-2005-2012[3] u ż-żewġ pjanijiet ta' azzjoni kontra d-drogi biex jimplimentawha ikkonsolidaw l-approċċ koerenti tal-UE lejn il-problema . Il-politika dwar id-droga hi, fil-biċċa l-kbira tagħha, ir- responsabbiltà tal-Istati Membri . Il-Kummissjoni tikkontribwixxi b'mod sostanzjali fit-tfassil tal-politika tal-UE dwar id-drogi billi tassigura koerenza ġenerali, tgħin fil-koordinazzjoni tal-pożizzjonijiet tal-UE fil-fora internazzjonali, għandha rwol ċentrali fil-mekkaniżmu li jikkontrolla d-drogi ġodda u tipprovdi fondi u kompetenza. Il-Kummissjoni hi responsabbli għall-formulazzjoni, monitoraġġ u evalwazzjoni tal-Pjanijiet ta' Azzjoni tal-UE kontra d-Drogi. Għall-ewwel darba, il-Programm ta' Stokkolma[4] inkarigaha li tabbozza l-Istrateġija l-ġdida tal-UE kontra d-Drogi għal wara l-2012. Din il-Komunikazzjoni tiġbor is-sejbiet prinċipali tar-reviżjoni tal-progress fl-2010 tal-Pjan ta' Azzjoni tal-UE dwar id-Drogi (2009-2012)[5], li hu ppreżentat fid-dettal fl-anness. METODU Il-Pjan ta' Azzjoni tal-UE dwar id-Drogi (2009-2012) jidentifika l-partijiet responsabbli prinċipali u jidentifika l-iskadenzi għal kull azzjoni speċifika. Din ir-reviżjoni, li tkopri l-2009 u l-ewwel nofs tal-2010[6] ibbenefikat minn kontributi siewja miċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA) u mill-Europol. Għal xi miżuri individwali, il-Kummissjoni għamlet stħarriġ bil-miktub fost l-Istati Membri. L-ebda informazzjoni mhi mogħtija dwar azzjoni li għadha mhix dovuta fl-2010. L-implimentazzjoni titkejjel mal-indikaturi[7] speċifikati fil-Pjan ta' Azzjoni. PUNTI EWLENIN Kisbiet: 1. L-użu tad-droga injettata, waħda mill-kawżi prinċipali ta' din il-firxa ta' infezzjonijiet li jinxterdu permezz tad-demm, qed tonqos fl-UE. Il- prevalenza ta' każi ġodda ta' HIV fost l-utenti tad-droga qed tonqos , possibilment bħala riżultat ta' investiment sostanzjali mill-Istati Membri b'miżuri li jnaqqsu l-ħsara matul dawn l-aħħar għaxar snin, kif mitlub mill-Pjanijiet ta' Azzjoni dwar id-Droga. 2. L-aġenziji tal-infurzar tal-liġi intensifikaw il-kooperazzjoni tagħhom lilhinn mill-fruntieri tal-UE biex jiġġieldu kontra t-traffikar tad-droga. L-Istati Membri stabbilixxew żewġ ' pjattaformi ta' kooperazzjoni ' biex jaqsmu l-intelliġenza u jikkoordinaw it-tkabbir tal-kapaċità fl-Afrika tal-Punent, punt ċentrali strateġiku fir-rotta tat-traffikar tal-kokaina, wieħed fil-Gana (immexxi mir-Renju Unit) u l-ieħor fis-Senegal (immexxi minn Franza). F'Ġunju tal-2010 l-Kunsill tal-Ġustizzja u l-Affarijiet Interni (ĠAI) adotta l- Patt Ewropew għall-ġlieda kontra t-traffikar internazzjonali tad-droga - tfixkil tar-rotot tal-kokaina u l-eroina , sabiex itejjeb il-koordinazzjoni bejn id-diversi skemi kontra t-traffikar. Dan jipprovdi okkażjoni importanti biex jiġu kkonnettjati bejniethom l-istrutturi kollha li qegħdin jaffrontaw it-traffikar tad-droga fuq ir-rotot prinċipali tal-kuntrabandu. 3. Fl-2009, il-Kummissjoni ppreżentat strateġija[8] biex issaħħaħ il-kooperazzjoni fl-UE dwar ir-riċerka relatata mad-droga . Din ser tgħin biex jiġu enfasizzati politiki dwar id-droga bbażati fuq l-evidenza u jiġu żviluppati risponsi ta' politika biex tnaqqas l-impatti kuntrarji fuq is-saħħa u s-soċjetà mill-użu tad-droga fis-soċjetajiet tagħna. Il-Pjan ta' Azzjoni u l-Istrateġija dwar id-Droga tal-UE jiddikjaraw li l-politika dwar id-droga għandha tkun ibbażata fuq fatti oġġettivi u evidenza xjentifika. Sfidi li jridu jiġu indirizzati: 4. Wara li għal numru ta' snin in-numru baqa' stabbli bejn 6 500 u 7 000 fis-sena, in- numru ta' mwiet ikkawżati mid-droga fl-UE jidher li qiegħed jiżdied, possibilment b'5% fl-2008. 5. Il-ħolqien frekwenti ta' sustanzi psikoattivi ġodda ( 'highs' legali ) sar sfida kbira għall-politika dwar id-drogi. L-Istati Membri qegħdin jitħabtu biex irażżnu l-firxa ta' drogi ġodda, li jippreżentaw riskji għas-saħħa u soċjali li fil-parti l-kbira tagħhom m'humiex magħrufa.Mezzi ta' bejgħ mingħajr fruntieri bħall-internet u l-veloċità li biha sustanzi kontrollati ġodda jiġu sostitwiti minn oħrajn ġodda fis-suq tikkomplika iktar il-kompitu tagħhom. 6. Iċ-Ċentru ta' Analiżi u Operazzjonijiet Marittimi - Narkotiċi (MAOC-N)[9], imwaqqaf fl-2007 biex jindirizza t-traffikar tul l-Oċean Atlantiku, ikkoordina operazzjonijiet li wasslu għall-qbid ta' 43 tunnellata kokaina u 21 tunnellata ħaxixa fl-ewwel sentejn operattivi tiegħu. Iżda n-netwerks tal-ittraffikar tad-droga biddlu b'ħeffa liema bħala r-rotot tal-kuntrabandu u l-metodi biex jevadu ostakoli mwaqqfa mill-Istati Membri tal-UE biex ixekklulhom il-kummerċ. Dejta riċenti tissuġġerixxi li l-qbid wara operazzjonijiet koordinati kemm mill-MAOC-N kif ukoll mis-CeCLAD-M[10], imwaqqfa fl-2008 sabiex jindirizzaw it-traffikar tul il-Mediterran, naqsu konsiderevolment. 7. Fuq il-livell tan-NU, ġew konklużi n-negozjati fl-2009 dwar Dikjarazzjoni Politika ġdida u Pjan ta' Azzjoni biex jiġġieldu l-problema globali tad-droga. L-UE ressqet politiki dwar id-droga li huma bbilanċjti u bbażati fuq evidenza u li jirrispettaw id-drittijiet u d-dinjità tal-bniedem, iżda l-pożizzjoni tagħha dwar in-negozjati ddgħajfet mid- diverġenzi bejn l-Istati Membri . 8. Matul dawn l-aħħar sentejn il- politika esterna dwar id-drogi xi drabi kkonċentrat iżżejjed fuq is-sigurtà. Il-ftehim bilaterali konkluż mill-Istati Membri tal-UE mal-pajjiżi li mhumiex fl-UE kkonċentra l-iktar fuq il-kooperazzjoni dwar it-tnaqqis tal-provvista. 9. Ir- riċessjoni ekonomika naqqset il-baġits allokati għall-politika dwar id-droga fuq livell nazzjonali. Il-Kummissjoni hi mħassba dwar it-tnaqqis fil-kofinanzjament tal-punti fokali nazzjonali (PFN) fl-Istati Membri. Fl-2009, kważi kull wieħed minn ħamsa mill-FPNs sabha diffiċli li jagħmel użu sħiħ mill-grant mogħti min-netwerk REITOX ta' PFNs li hi kkoordinata miċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA), minħabba li ma setgħux jiksbu grant nazzjonali li jaqbel. Dan jista' jkollu impatt negattiv fuq il-kwalità u s-sostenibbiltà tal-monitoraġġ tad-drogi fl-UE. SOMMARJU TAR-RIżULTATI L-informazzjoni mogħtija f'dan ir-Rapport u fl-anness prinċipalment turi l-produzzjonijiet (l-attivitajiet imwettqa). Din ir-reviżjoni ġiet kmieni wisq biex issir analiżi tar-riżultati (l-azzjoni effettiva biex jinkiseb l-għan?) jew analiżi tal-impatt (is-sitwazzjoni tad-droga qed tittejjeb bħala riżultat tal-azzjoni?). L-evalwazzjoni finali tal-Istrateġija tal-UE dwar id-Drogi għal bejn l-2005-2012 u tal-Pjan ta’ Azzjoni tal-UE dwar id-Drogi għal bejn l-2009-2012, li ser titnijed is-sena ddieħla, jipprovdi tali analiżi tar-riżultati u tal-impatt. Il-produzzjonijiet prinċipali jirriflettu l-ħames għanijiet ċentrali tal-Pjan ta’ Azzjoni tal-UE dwar id-Drogi: titjib fil-koordinazzjoni u l-kooperazzjoni, tnaqqis fid-domanda għad-drogi u fil-provvista tad-drogi u titjib fil-kooperazzjoni internazzjonali u l-ftehim tagħna dwar il-problema. Titjib fil-koordinazzjoni u fil-kooperazzjoni Magħrufa n-natura intersettorjali tal-problema tad-droga, il-koordinazzjoni bejn l-oqsma differenti tal-politiki fil-livell tal-UE hija kruċjali għal rispons effettiv. Il-Grupp Orizzontali dwar id-Drogi (GOD), grupp ta' ħidma tal-Kunsill, huwa l-korp prinċipali għall-koordinazzjoni tal-politika dwar id-droga fil-livell tal-UE. Il-Presidenzi tal-UE qegħdin jippruvaw jadottaw aġenda fil-GOD li segwiet mill-qrib il-pjan ta' Azzjoni tal-UE dwar id-Drogi. Iżda l-involviment ta' gruppi ta' ħidma tal-Kunsill fit-tfassil tal-politika dwar id-drogi — l-iktar relatati mal-infurzar tal-liġi — xi drabi kkawżaw inċertezza dwar ir-rwol tal-GOD. Huwa essenzjali li jinżamm approċċ koerenti u orizzontali , sabiex jiġi evitat li l-politika tal-UE dwar id-droga tpoġġi iktar enfasi fuq l-infurzar tal-liġi għad-detriment tal-azzjoni biex tnaqqas id-domanda. Kważi l-Istati Membri kollha tal-UE ddikjaraw involviment eqreb tal-organizzazzjonijiet tas- soċjetà ċivili fil-formulazzjoni, implimentazzjoni u xi drabi evalwazzjoni tal-politika dwar id-droga fuq livell nazzjonali. Bħala parti mill-Azzjoni Ewropea dwar id-Droga l-Kummissjoni involviet kważi 700 attur tas-soċjetà ċivili f'kampanji biex tqajjem kuxjenza dwar id-droga fuq livell nazzjonali jew lokali u kompliet konsultazzjonijiet mal-Forum tas-Soċjetà Ċivili dwar id-droga. Tnaqqis fid-domanda għad-droga L-Istati Membri għad iridu jtejbu l-programmi dwar il-prevenzjoni tad-droga, sabiex jagħmluhom iktar effettivi u bbażati fuq l-evidenza. Il-pajjiżi tal-UE għadhom qegħdin iħaddmu programmi ta' prevenzjoni universali, minkejja li wrew li huma ineffettivi, filwaqt li programmi ta' prevenzjoni selettiva li jimmiraw il-gruppi vulnerabbli għadhom joffru kopertura mhux adegwata fil-biċċa l-kbira tal-Istati Membri. Il-biċċa l-kbira tal-Istati Membri għandhom immirati numru żgħir ta' tali programmi ta' prevenzjoni, pereżempju, dwar ambjenti rikreattivi u ta' divertiment notturn. Ġeneralment, l-effettività ta' dawn il-programi hi spiss evalwata iktar minn dik ta' azzjoni preventiva oħra. Il-politiki tat- tnaqqis tal-ħsara u interventi fl-Istati Membri tal-UE għamlu progress, iżda jeżistu differenzi maġġuri bejn il-pajjiżi fil-livell ta' implimentazzjoni ta' miżuri speċifiċi, u dan juri s-sitwazzjoni individwali tagħhom dwar id-droga kif ukoll il-prioritajiet dwar il-politiki. Mill-miljun Ewropew stmat li rċieva trattament relatat mad-droga fl-2007, il-parti l-kbira tagħhom użaw l-opjojd, kważi 670 000 kienu rreġistrati f'trattament ta’ sostituzzjoni. It-terapija ta' sostituzzjoni bl-opjojdi (bl-użu tal-methadone jew buprenorphine), flimkien mal-assistenza psikosoċjali, hija meqjusa li hi l-iktar trattament effettiv għal dawk li jużaw l-opjojd. Sal-ġurnata tal-lum, l-ebda trattament ta' sostituzzjoni mhu disponibbli għal kontra d-dipendenza fuq il-kokaina u l-amfetamina. Il-biċċa l-kbira tal-Istati Membri għandhom linji ta' gwida bbażati fuq l-evidenza jew prassi tajba għat-trattament tal-problema tad-droga, minkejja li ftit huma dawk li jimplimentaw tali linji gwida bħala pre-kondizzjoni għal finanzjament pubbliku ta' servizzi ta' trattament. Is-servizzi tas-saħħa relatati mad-droga huma provduti f'minn tal-inqas xi wħud mill-ħabsijiet f'kull Stat Membru, iżda ġeneralment jilħqu ftit priġunieri. L-użu regolari tad-droga għadu iktar prevalenti fost il-priġunieri milli fost il-popolazzjoni ġenerali, b'3% f'xi wħud mill-pajjiżi u b'kważi 77% f'oħrajn. L-iktar forom ta' użu tad-droga li jagħmlu ħsara jidru li huma iktar frekwenti fost il-priġunieri, inkluża l-injezzjoni. L-infezzjonijiet tal-HIV fost dawk li jużaw id-droga fl-UE qegħdin ġeneralment jonqsu. Iżda wara tnaqqis inizjali fl-imwiet ikkawżati mid-droga fil-bidu ta' dawn l-aħħar għaxar snin, li ġiet stabbli bejn 6 500 u 7 000 fis-sena, id-dejta inizjali għall-2008 turi li n-numru jista' jkun qiegħed jikber u li iktar mwiet qegħdin jiġu kkawżati minn doża eċċessiva ta' kokaina. L-informazzjoni disponibbli dwar l-eżistenza u n-natura tal-programmi għar- reintegrazzjoni soċjali tal-utenti tad-droga fl-Istati Membri hi limitata ferm. Tnaqqis fil-provvista tad-drogi L-istima annwali tal-Europol dwar it-theddid mill-kriminalità organizzata qiegħed jintuża iktar spiss biex jiġu stabbiliti l-prioritajiet fit-taqbida kontra t-traffikar tad-droga. Il- Kooperazzjoni bejn il-Europol u l-Istati Membri fit-tliet proġetti COSPOL ─ fuq il-kokaina (COLA), eroina (MUSTARD) u drogi sintetiċi (SYNERGY) ─ ittejbet f'dawn l-aħħar snin. Is-Sistema Ewropea tal-Karatteristiċi tad-Drogi, kofinanzjata mill-Kummissjoni, ġiet tnediet fi Frar tal-2010. Dan il-proġett, li jiġbor flimkien il-laboratorji forensiċi fl-UE kollha biex jiżviluppa analiżi forensika tad-drogi, jista' jagħti spinta lill-possibbiltà li jiġu identifikati u żarmati networks tal-ittraffikar tad-droga, jekk il-komunità tal-infurzar tal-liġi tkun involuta mill-qrib. Rapport fl-2009 tal-Kummissjoni[11] dwar l-implimentazzjoni tad-Deċiżjoni Qafas tal-Kunsill 2004/757/ĠAI tal-25 ta' Ottubru 2004 li tistabbilixxi d-dispożizzjonijiet minimi dwar l-elementi kostitwenti ta' atti kriminali u ta' pieni fil-qasam tal-ittraffikar illeċitu ta' drogi[12] wera żieda fin-numru ta' każi ta' traffikar ta' droga ppreżentati lill-Eurojust matul l-aħħar ħames snin, li jissuġġerixxi li l-kooperazzjoni ġudizzjarja f'dan il-qasam għamlet titjib. Madankollu, xi pajjiżi lanqas biss kienu għadhom ittrasponw id-Deċiżjoni Qafas u r-rapport ikkonkluda li l-inugwaljanzi ppersistew bejn is-sistemi legali fl-Istati Membri. Stimi tad-Deċiżjonijiet Qafas tal-Kunsill dwar mandati għall-iffriżar u għall-ordinijiet ta' konfiska leħqu sejbiet simili. Kollox ma' kollox, l-agenziji tal-infurzar tal-liġi għandhom jaqsmu iktar informazzjoni f'waqtha dwar l-operazzjonijiet, per ezempju dwar l-irkupru tal-assi, u l-kontribuzzjonijiet tal-Istati Membri f'xi wħud mill- fajls ta' ħidma tal-Europol dwar analiżi fuq id-drogi għadhom mhumiex sodisfaċenti. Matul dawn l-aħħar tliet snin, l-Istati Membri tal-UE waqqfu ċentri ta' kooperazzjoni marittima biex jaqsmu l-intelliġenza u jikkoordinaw operazzjonijiet konġunti kontra l-ittraffikar tad-droga fl-Oċean Atlantiku (MAOC-N) u l-Mediterran (CeCLAD-M) flimkien mal-'pjattaformi ta' kooperazzjoni' fl-Afrika tal-Punent. Iżda wara s-suċċessi inizjali, il-qbid tad-drogi wara operazzjonijiet ikkordinati minn dawn iċ-ċentri naqas f'dawn l-aħħar xhur. Il-versatilità għolja tan-netwerks tal-ittraffikar, li biddlu b'ħeffa liema bħala r-rotot u l-metodi tagħhom, tidher li hi r-raġuni prinċipali wara din. Evalwazzjoni tal-leġiżlazzjoni tal-UE dwar il-prekursuri tad-droga tlestiet fl-2009. Sussegwentement il-Kunsill irrakkomanda li jipproponi emendi leġiżlattivi wara evalwazzjoni b'reqqa tal-impatt potenzjali tagħhom fuq l-awtoritajiet tal-Istati Membri u l-operaturi ekonomiċi[13]. Fuq livell internazzjonali, l-iffirmar u l-implimentazzjoni ta' ftehim bejn l-UE u ċ-Ċina dwar il-kontroll tal-prekursuri tad-drogi u t-tnedija ta' negozjati mar-Russja dwar ftehim simili kienu l-kisbiet prinċipali. Titjib fil-kooperazzjoni internazzjonali Fil-perjodu taħt reviżjoni, il-15-il Stat Membru ikkonkludew ftehim bilaterali mal-pajjiżi li mhumiex fl-UE , li jindirizzaw ukoll il-kooperazzjoni fil-qasam tad-drogi, l-iktar dwar it-tnaqqis fil-provvista. Tali ftehim intlaħaq mal-pajjiżi fil-Lvant tal-Ewropa u fl-Asja Ċentrali (ir-Russja, Ukraina, Każakistan, Ġeorġja, Bjelorussja u Armenja), fil-Balkani tal-Punent u tal-Lvant Nofsani, fl-Amerika Latina u fl-Asja. Fil-livell tal-UE, proġetti sostnuti mill- programmi ta’ għajnuna esterna tal-UE jkomplu jkopru t-tnaqqis kemm fil-provvista kif ukoll fid-domanda għad-drogi flimkien mal-iżvilupp alternattiv. Finanzjar għal proġetti ta' tnaqqis fil-provvista u, b'mod partikulari, għat-tkabbir fil-potenzjal tat-taqbida kontra l-ittraffikar żdied matul il-perjodu taħt reviżjoni, ibbażat fuq programmi adottati taħt il-parti fit-tul tal-Istrument għall-Istabbiltà. Il-Kummissjoni qed tkompli tagħti prijorità lis-sostenn tal- programmi komprensivi ta' żvilupp alternattiv , bil-għan li jagħtu lill-bdiewa alternattiva legali u ekonomikament vijabbli biex ikabbru l-pjanti tad-drogi, partikolarment fil-pajjiżi Andjani. Il-Kummissjoni qed tintegra l-approċċ tal-UE fl-aġenda tal-iżvilupp usa' tagħha. Iżda l-iżvilupp alternattiv ma jidhirx li hu prijorità immirata b'mod speċifiku għal ħafna Stati Membri, billi huma ftit li jirrapurtaw li l-iżvilupp alternattiv huwa parti strutturali mill-politika ta' żvilupp internazzjonali tagħhom. Matul il-perjodu taħt reviżjoni, l-UE żviluppat programm ġdid ta' kooperazzjoni mal-Amerika Latina dwar politiki dwar id-drogi, b'konċentrazzjoni fuq il-konsolidazzjoni tal-Mekkaniżmu UE–Amerika Latina–Karibew dwar id-Drogi, it-tisħiħ tal-osservatorji nazzjonali tad-drogi fil-pajjiżi tal-Amerika Latina u t-tkabbir fil-potenzjal tat-tnaqqis tad-domanda u l-provvista. L-UE qed tisżviluppa l-kooperazzjoni tagħha mal-pajjiżi tal-Africa tal-Lvant , b'mod partikulari permezz ta' sostenn tal-Pjan ta' Azzjoni ta' Praga dwar id-drogi tal-Komunità Ekonomika tal-Istati tal-Afrika tal-Lvant (ECOWAS). Approprjazzjoni mill-pajjiżi konċernati mit-taqbida kontra l-ittraffikar tad-droga u l-kooperazzjoni mal-organizzazzjonijiet reġjonali, b'mod partikulari l-ECOWAS, huma kruċjali sabiex jiġu indirizzati s-"sħubiji għall-konvenjenza" żviluppati bejn tipi differenti ta' gruppi kriminali. Koerenza bejn azzjoni interna u esterna kontra l-ittraffikar tad-droga, żgurata mill-Kummissjoni u mill-Kunsill, hija ta' importanza assoluta. Koordinazzjoni tal-pożizzjonijiet tal-Istati Membri tal-UE fil- Kummissjoni tan-Nazzjonijiet Uniti dwar Drogi Narkotiċi (KDN) wriet stampa varjata tul l-aħħar sentejn. Matul in-negozjati tal-2009 dwar Dikjarazzjoni Politika ġdida u Pjan ta' Azzjoni dwar id-drogi tan-NU, il-front magħqud tal-UE ċeda fil-fażi aħħarija, hekk kif żewġ Stati Membri tal-UE irtiraw is-sostenn favur l-inklużjoni tat-terminu 'tnaqqis tal-ħsara' fid-dikjarazzjoni. Għalkemm ittieħdu miżuri biex tissaħħaħ is-sinkronizzazzjoni tal-UE fl-istituzzjonijiet tan-NU, il-koordinazzjoni bejn id-delegazzjonijiet għall-fora tan-NU fi Vjenna u l-Grupp Orizzontali dwar id-Drogi fi Brussell jeħtiġilha tittejjeb iktar. Finalment, il-kooperazzjoni fil-qasam tad-drogi ma' pajjiżi Ewropej fil-viċinat u kandidati tikkonċentra l-iktar fuq it-taqbida kontra l-ittraffikar, il-bini ta' istituzzjonijiet, monitoraġġ tad-droga u t-tnaqqis tad-domanda. L-EMCDDA kompla jikkoopera mal-Kroazja, mat-Turkija u mal-pajjiżi fil-Punent tal-Balkani dwar it-twaqqif ta' informazzjoni dwar id-drogi u mekkaniżmi ta' monitoraġġ. Taħt l-Istrument Ewropew ta' Viċinat u Sħubija, din il-kooperazzjoni hi mistennija li titkabbar għall-pajjiżi koperti mill-Politika Ewropea tal-Viċinat. Titjib fil-fehma tagħna tal-problema Matul il-perjodu taħt reviżjoni, il-Kummissjoni nediet numru ta' mossi biex tagħti promineneza lill-importanza strateġika tar- riċerka relatata mad-droga . Huma mmirati sabiex jidentifikaw lakuni fir-riċerka, titjib fil-koordinazzjoni bejn il-komunitajiet għall-politika u għar-riċerka, promozzjoni ta' attivitajiet għal riċerka konġunta bejn l-Istati Membri u ż-żieda fil-fondi disponibbli għar-riċerka relatata mad-droga. Fl-2009, taħt il-programm tax-Xjenzi Soċjo-Ekonomiċi u l-Umanistika tas-Seba' Programm Qafas għar-Riċerka (FP7), il-Kummissjoni nediet sejħa għal proposti ta' riċerka li fil-mira tagħhom jkollhom il-vizzjijiet, b'kontribut minimu mill-UE ta' EUR 6.5 miljun. Sabiex isostnu attivitajiet għal riċerka konġunta bejn l-Istati Membri, il-Kummissjoni għamlet disponibbli EUR 2 miljun għall-istabbiliment ta' Netwerk Ewropew ta' Żoni ta' Riċerka (ERA-NET) fil-qasam tad-drogi. Il-Programm tal-2010 għas-Sigurtà taħt il-(FP7) jinkludi sejħa għal proposti dwar il- konsegwenzi mhux intenzjonati tal-politiki dwar id-drogi u l-impatt tagħhom fuq is-sigurtà tal-UE. Sejħa għal proposti għall-proġetti kollaborattivi kbar (EUR 6 sa EUR 12-il miljun) fil-qasam tad-'disturbi ta' dipendenza' ġie ppublikat ukoll fl-2010 taħt it-Tema dwar is-Saħħa fil-FP7. Barra minn hekk, f'dawn l-aħħar snin il-Kummissjoni allokat iktar minn EUR 1,1 miljun f'studji li jsostnu l-implimentazzjoni tal-Pjan ta' Azzjoni tal-UE dwar id-drogi għall-perjodu 2009-2012. In-netwerks EMCDDA u REITOX ikkontribwixxew għat-titjib fil-fehma tal-problema tad-drogi bl-għajnuna ta' firxa wiesgħa ta' pubblikazzjonijiet. Is-sistema ta' twissija bikrija (STB) tal-EMCDDA kellha prestazzjoni tajba dwar notifiki bikrija u assessjar ta' drogi ġodda . Erbgħa u għoxrin sustanza psikoattiva ġdida ġiet irrappurtata lill-STB fl-2009, kważi d-doppju tan-numru notifikat fl-2008. Fl-2010, il-kumitat xjentifiku estiż tal-EMCDDA wettaq stima tar-riskju tal-mephedrone, stimulant simili għall-ecstasy. Ibbażat fuq dan, il-Kummissjoni trid tiddeċiedi jekk tipproponix lill-Kunsill biex jissoġġetta s-sustanza għal miżuri ta' kontroll. Il-veloċità li biha s-sustanzi, li jitqiegħdu taħt kontroll fuq livell nazzjonali jew tal-UE, jiġu sostitwiti minn oħrajn ġodda, li jimponu riskji għas-saħħa u għas-soċjetà jridu jiġu aċċertati, toħloq każ interessanti biex tingħata spinta lir-riċerka fil-qasam tad-drogi fl-UE. Finalment, fl-2009 u fl-2010 il-Kummissjoni u l-EMCDDA ħadu azzjoni biex itejbu l-ġbir ta' dejta dwar is-swieq tad-drogi, kriminalità relatata mad-droga u tnaqqis fil-provvista. Fit-tieni nofs tal-2010, il-Kummissjoni ppreżentat il-proposti tagħha dwar it-titjib fil-kollezzjoni ta' dejta dwar is-swieq tad-drogi, kriminalità relatata mad-droga u miżuri għat-tnaqqis fil-provvista tad-drogi fl-Unjoni Ewropea. KONKLUżJONIJIET Il-50 anniversarju mill-Konvenzjoni tan-NU tal-1961 dwar id-Drogi Narkotiċi fl-2011 jipprovdi opportunità għal riflessjoni sobrija dwar l-istat tal-problema tad-drogi. F'dan l-aħħar nofs seklu, id-drogi saru preokkupazzjoni dinjija, li jaffettwaw kważi kull pajjiż u jpoġġu s-saħħa u s-sigurtà ta' miljuni ta' nies f'riskju. Il-pajjiżi ma jistgħux, waħidhom, isibu tweġibiet effettivi biex jindirizzaw l-innegozjar ta' drogi illeċiti li qiegħed jinbidel b'veloċità liema bħala. L-użu mħallat ta' sustanzi leċiti u illeċiti u l-linji ta' distinzjoni mċajpra bejn it-tnejn saru sfida kbira għall-politika dwar id-droga. L-affrontar tal- użu ta’ drogi differenti flimkien jeħtieġ ir-risponsi ta' politiki sofistikati, ibbażati fuq riċerka xjentifika, li jpoġġu d-dipendenza fuq id-drogi f'qafas ta' dipendenza usa'. Min ifassal il-politiki għandu jagħmel distinzjoni bejn ix-xejriet diversi tal-konsum u l-potenzjal ta' riskju differenti li joħorġu mill-moltitudni ta' sustanzi leċiti u illeċiti fis-suq sabiex jipprovdu l-aħjar taħlita ta' politiki possibbli għall-protezzjoni tas-saħħa u s-sigurtà tal-pubbliku. L- emerġenza aktar rapida ta' drogi ġodda toħloq sfida kbira lil min jagħmel il-politiki. Sustanzi ġodda jappellaw iktar kemm lill-konsumaturi, peress li jitqiegdu fis-suq bħala alternattivi legali għad-drogi illeċiti ('highs' legali), kif ukoll lill-produttri, minħabba li l-maġġoranza huma mmanifatturati u distribwiti faċilment. Suq tad-drogi fejn sustanzi tradizzjonali u ġodda, leċiti u illeċiti, jikkoeżistu jeħtieġ tweġibiet tal-politiki komprensivi. Attwalment il-Kummissjoni qed tevalwa l-implimentazzjoni tad-Deċiżjoni tal-Kunsill 2005/387/ĠAI[14] dwar l-iskambju tal-informazzjoni, l-evalwazzjoni tar-riskju u l-kontroll ta' sustanzi psikoattivi ġodda u ser tippreżenta proposti leġislattivi biex temedaha, sabiex tkun tista' taffronta aħjar is-suq ta' drogi ġodda li dejjem qiegħed jespandi. Iż-żieda distinta fin-numru ta' mwiet ikkawżati mid-droga fl-UE ssejjaħ lill-Istati Membri biex jagħmlu aktar enfasi fuq il-miżuri ta' prevenzjoni. Titjib fil-monitoraġġ tas-saħħa relata mad-droga u l-forniment ta' kura tas-saħħa fil-ħabsijiet hu wieħed mill-passi li jridu jittieħdu biex jitnaqqas in-numru ta' mwiet. Istruzzjonijiet tas-sigurtà mandatorji fl-ambjenti ta' divertiment notturn jistgħu jgħinu wkoll biex inaqqsu n-numru ta' inċidenti letali kkawżati mid-drogi fl-UE. Kooperazzjoni fil-pjattaformi reġjonali tagħat spinta lill-ġlieda kontra l-ittraffikar tad-droga. Madankollu, dawn il-korpi m'għandhom l-ebda ċans li jżarmaw in-netwerks tal-ittraffikar tad-drogi sakemm ma jaħdmux flimkien, billi jiġġieldu n-netwerks b'netwerks . Il-Kummissjoni hija impenjata li jkollha rwol attiv fit-titjib tal-koordinazzjoni bejn il-korpi tal-infurzar tal-liġi, bil-mira jkunu r-rotot prinċipali tal-kuntrabandu tad-drogi. Biex tiżgura infurzar tal-liġi aktar effettiva kontra l-ittraffikar tad-drogi, trid titpoġġa enfasi akbar fuq l-analiżi tal-politika u l-evalwazzjoni tal-azzjoni f'dan il-qasam. B'konformità mal-politika dwar id-drogi bbilanċjata u mal-prinċipju ta' responsabbiltà kondiviża bejn in-nazzjonijiet li jiffaċċjaw problema dinjija, l-UE għandha tpoġġi politiki dwar l- enfasi mġedda dwar it-tnaqqis fid-domanda f'relazzjonijiet mal-pajjiżi li mhumiex fl-UE. Il-kuntrabandu ta' drogi destinati għall-Ewropa minn reġjuni bħall-Afrika tal-Lvant jiddistabilizza iktar dawn il-pajjiżi ta' transitu u jistimula d-domanda lokali għad-drogi. Dan jista' jifrex epidemija tal-problema tal-użu tad-droga u infezzjonijiet HIV f'pajjiżi fil-viċinat tal-UE. L-UE għandha tiżgura li l-assistenza esterna tagħha tindirizza dawn l-isfidi. Barra minn hekk, il-kooperazzjoni internazzjonali kontra l-innegozjar illeċitu ta' prekursuri tad-droga trid tiżdied. Il- kriżi ekonomika kurrenti jista' jkollha impatt fuq is-sitwazzjoni tad-drogi fl-UE, għalkemm l-għarfien dwar dan il-qasam għadu limitat u għaldaqstant il-konklużjonijiet iridu jiġu interpretati b'kawtela. Tbatija ekonomika u s-sens ta' inċerezza li toħloq fost il-gruppi vulnerabbli tista' twassal għal żieda fil-konsum tad-droga, hekk kif xi individwi jistgħu jkunu tentati jfittxu serħan fid-drogi. Individwi li għandhom bżonn jaqalgħu l-flus fi żmien ta' żieda fil-qgħad jistgħu jiġu mmirati minn gruppi ta' kriminalità organizzata biex jinvolvuhom fil-manifattura fuq skala żgħira jew bejgħ ta' drogi illeċiti. Persuni dipendenti fuq id-droga jistgħu jkollhom diffikultajiet isibu l-flus biex jixtru d-droga, li jista' jwassal għal imġieba b'riskju ogħla u l-proliferazzjoni ta' kriminalità relatata mad-drogi. Fl-istess ħin, restrizzjonijiet tal-baġit jistgħu jwasslu biex l-Istati Membri jnaqqsu s-servizzi ta' prevenzjoni jew trattament. Il- Kummissjoni tħeġġeġ lill-Istati Membri biex ma jnaqqsux l-iffinanzjar tas-servizzi relatati mad-droga għaliex dan jista’ jħalli impatt negattiv fuq is-saħħa ta' dawk fil-bżonn ta' terapija u s-sigurtà tas-soċjetà in ġenerali. Id-dħul fis-seħħ tat-Trattat ta' Lisbona u ż-żarmar tal-istruttura tal-pilastri fit-tfassil tal-politiki tal-UE jipprovdu opportunitajiet għal integrazzjoni aħjar tal-oqsma tal-politiki kollha rilevanti għall-problema tad-droga. Il-Kummissjoni ser tiżviluppa Strateġija tal-UE dwar id-Drogi ġdida post-2012, li tgħaqqad flimkien il-politika tas-saħħa pubblika u l-politika soċjali, l-infurzar tal-liġi u l-assisstenza esterna f'politika koerenti li tpoġġi l-individwu fil-qalba tal-azzjoni. [1] Iċ-Ċentru Ewropew għall-Monitoraġġ tad-Drogi u d-Dipendenza fuq id-Droga (EMCDDA), 2009 ir-Rapport Annwali dwar l-Istat tal-Problema tad-Droga fl-Ewropa. Stimi kombinati jinkludu 22.5 miljun utent tal-kannabis u 4 miljun utent tal-kokaina. [2] JLS/2007/C4/005 — Analiżi Dettaljata tal-operazzjoni tas-suq dinji tad-drogi illeċiti u tal-miżuri politiċi biex jillimitawhom. [3] 15074/04 CORDROGUE 77, 22.11.2004. [4] Komunikazzjoni mill-Kummissjoni 'Żona ta' ħelsien, sigurtà u ġustizzja għas-servizz taċ-ċittadin', COM(2009) 262, 3.9.2009. [5] ĠU C 326, 20.12.2008 [6] Dejta dwar l-istatistika tkopri biss is-snin kalendarji sħaħ. [7] L-indikatur huwa għodda li bih jitkejjel il-progress jew is-suċċess ta' azzjoni jew objettiv. [8] SEC(2009) 1631 finali tat-23 ta’ Novembru 2009. [9] MAOC-N twaqqfet fi Franza, ir-Renju Unit, Spanja, il-Portugall, l-Irlanda, l-Italja u l-Olanda. Il-Ġermanja, l-Istati Uniti, il-Kap Verde, il-Marokk u l-Greċja huma osservaturi, kif inhuma l-Kummissjoni Ewropea u l-Europol. Il-MAOC-N hi kofinanzjata mill-Kummissjoni u hi bbażata fuq trattat internazzjonali li daħal fis-seħħ fl-2009. [10] Is-CeCLAD-M (Centre de Coordination pour la Lutte Anti-drogue en Méditerranée) twaqqfet minn Franza, Spanja, il-Portugall, l-Italja, Malta, l-Alġerija, it-Tuneżija, il-Marokk, il-Mawritanja u l-Libja. [11] SEC(2009) 1661. [12] ĠU L 335, 11.11.2004, p. 8-11. [13] It-3016-il laqgħa tal-Kunsill tal-Kompetittività, Brussell, 25 ta’ Mejju 2010. [14] ĠU L 127, 20.5.2005, p. 32–37.